Συντεταγμένες: 47°32′55.75″N 15°32′49.27″E﻿ / ﻿47.5488194°N 15.5470194°E﻿ / 47.5488194; 15.5470194

Το **Στρατόπεδο καταναγκαστικής εργασίας Κρίγκλαχ** ήταν στρατόπεδο αιχμαλώτων πολέμου στο Κρίγκλαχ της Αυστρίας.

Ιστορία
-------

Χτίστηκε το 1939/40 για να στεγάσει εργάτες για το εργοστάσιο εξοπλισμών "Eisenwerke AG Krieglach", το οποίο άνηκε στην "Reichswerke AG Hermann Göring", σε ξύλινους στρατώνες. Το εργοστάσιο λειτούργησε μέχρι τον Μάιο του 1945, με τα Γερμανικά στελέχη του εργοστασίου να διαφεύγουν προς τα δυτικά στις 7/8 Μαΐου 1945, καταστρέφοντας όλα τα αρχεία του εργοστασίου, προσπαθώντας να καλύψουν τα ίχνη τους τις τελευταίες ημέρες του Β' Παγκοσμίου Πολέμου. Το στρατόπεδο απελευθερώθηκε από τα συμμαχικά στρατεύματα στις 8 Μαΐου 1945. Σήμερα δεν υπάρχουν ίχνη ύπαρξης του στρατοπέδου στην περιοχή.

Μια στρατιωτικά οργανωμένη δύναμη ασφαλείας ήταν υπεύθυνη για τη φύλαξη του εργοστασίου και της γύρω περιοχής. Το στρατόπεδο είχε πολύ αυστηρούς κανόνες συμπεριφοράς με τη σωματική τιμωρία και τον προσωρινό εγκλεισμό σε στρατόπεδο εργατικής εκπαίδευσης να χρησιμοποιούνταν ως τιμωρία σε περίπτωση παραβίασης των κανόνων. Για την παραμονή των κρατουμένων στην περιοχή του Κρίγκλαχ εκδίδονταν έγγραφα κρατουμένων.

Οι κρατούμενοι του στρατοπέδου σιτίζονταν από μια κεντρική κουζίνα, με κύρια τρόφιμα τις πατάτες και τα παντζάρια.

Κρατούμενοι
-----------

Στο στρατόπεδο κρατούνταν Βέλγοι και Γάλλοι αιχμάλωτοι πολέμου από το 1940, Σοβιετικοί από το 1941, Ιταλοί από το 1943 και Έλληνες από το 1944. Οι κύριοι τομείς εργασίας για τους κρατούμενους ήταν το εργοστάσιο, ο σιδηρόδρομος του εργοστασίου, οι βοηθητικές εργασίες στη λειτουργία του σιδηρουργείου και η κατασκευή σηράγγων. Το εργοστάσιο κατασκεύαζε εξαρτήματα για τα τανκ "Königstiger" και "Jagdtiger".

### Έλληνες κρατούμενοι

Πολλοί Έλληνες ήταν από την Πελοπόννησο και αιχμαλωτίστηκαν τον Ιούνιο του 1944, 4 μήνες πριν από την υποχώρηση των Γερμανών από την Ελλάδα τον Οκτώβριο του 1944, σε μια επιχείρηση ευρείας κλίμακας για να φυλακίσουν εφήβους και ενήλικες άνδρες για χρήση σε στρατόπεδα εργασίας, επηρεάζοντας επίσης τις οικογένειές τους, ώστε να μην λάβουν μέρος στην Εθνική Αντίσταση. Παράδειγμα διαδρομής μέσω της οποίας μεταφέρονταν κρατούμενοι στο στρατόπεδο είναι Παράλιο Άστρος - Ναύπλιο - Κόρινθος - Χαϊδάρι - Βουλγαρία - Σερβία - Ουγγαρία - Βιέννη - Γκρατς - Κρίεγκλαχ.

Έχουν καταγραφεί ονόματα 118 Πελοποννήσιων αιχμαλώτων με μερικούς από αυτούς να πεθαίνουν ενώ ήταν φυλακισμένοι στο στρατόπεδο. Υπάρχουν σωζόμενα γραπτά ημερολόγια που τεκμηριώνουν τις εμπειρίες των κρατουμένων από τη μεταφορά τους και τη φυλάκισή τους στο στρατόπεδο, καθώς και την επιστροφή τους από το Κρίγκλαχ μετά τη γερμανική ήττα.

Παραπομπές
----------

1. 1 2  «Eisenwerke AG - Krieglach». *www.geheimprojekte.at*. Ανακτήθηκε στις 28 Μαρτίου 2023.
2. ↑  *Generals Denounced for Atrocities in Soviet Notices* (PDF). Ηνωμένα Έθνη. Ιούνιος 1945. σελ. 16.
3. 1 2 3 4 5  «27 Ιουνίου 1944 – 8 Ιουνίου 1945, (δεύτερο) ημερολόγιο Κυνουριάτη ομήρου σε ναζιστικό στρατόπεδο συγκέντρωσης - Το Άστρος της θαλάσσης». Ανακτήθηκε στις 7 Μαρτίου 2023.
4. 1 2  «1944, άδεια κυκλοφορίας κρατούμενου σε ναζιστικό στρατόπεδο καταναγκαστικής εργασίας - Το Άστρος της θαλάσσης». Ανακτήθηκε στις 7 Μαρτίου 2023.
5. ↑  Rafetseder, Hermann (2007). *NS-Zwangsarbeits-Schicksale, Erkenntnisse zu Erscheinungsformen der Oppression und zum NS-Lagersystem aus der Arbeit des Österreichischen Versöhnungsfonds* (PDF) (στα Γερμανικά) (Ιούνιος 2014 έκδοση). Linz. σελ. 230-231, 453.
6. ↑  «Nazi collaboration: A taboo topic in Greece – DW – 10/12/2018». *dw.com* (στα Αγγλικά). Ανακτήθηκε στις 7 Μαρτίου 2023.
7. ↑  «1944 – 1945 (Επίλογος), ημερολόγιο Κυνουριάτη ομήρου σε ναζιστικό στρατόπεδο συγκέντρωσης - Το Άστρος της θαλάσσης». Ανακτήθηκε στις 7 Μαρτίου 2023.